《邯郸道》
清代·张泰基

侵星发沙河，寒风叫骚屑。南行邯郸道，沙深马蹄没。

碛砾击车轮，硠磕声不绝。轰然一怒掷，我骸惊欲裂。

县以山尽名，地胡犹屹𡾐。丛台竟何有，渠水空幽咽。

因思古名都，累代生人杰。杵臼尽客忠，罗敷完女节。

壮哉蔺相如，叱秦拌颈血。立功拜上卿，回车甘屈折。

孰谓人素贱，乃独凭口舌。故址我欲寻，行程不得辍。

万古苍烟中，英雄尽扃鐍。不见抱枕翁，富贵才一吷。

作者简介：张泰基，字大复，号蔗翁，太仓人。有《关中集》。